O celebră bancă din România anunță că participă la programul Noua Casă, ediţia 2024. Dobânda pusă la bătaie
Alpha Bank România anunţă participarea în acest an la programul "Noua Casă", conform unui comunicat de presă al băncii.
Creditul "Alpha Housing Noua Casă" asigură accesibilitatea cu o dobândă de 2% + IRCC şi cu comision zero pentru analiza dosarului. În acest an, comisionul de administrare a garanţiei acordate de stat prin FNGCIMM, a fost redus la 0,15%, faţă de 0,30% (în 2022 şi 2023).
Creditul presupune un avans minim de 5% pentru locuinţele cu preţuri de până la 70.000 de euro şi 15% pentru locuinţe cu preţuri cuprinse între 70.001 şi 140.000 de euro.
"Alpha Bank România este recunoscută pentru expertiza sa în domeniul creditării ipotecare, punând la dispoziţia clienţilor numeroase opţiuni de produse specifice, de la achiziţia de locuinţe până la construcţia de locuinţe. Implicarea băncii în programul Noua Casă vine firesc pentru a concura soluţii de finanţare pentru un public specific aflat la început de drum - şi anume tinerii", a declarat Maria Bogodai, directorul segmentului persoane fizice Alpha Bank România, potrivit Agerpres.
Ce oferă banca
Alpha Bank Romania menţionează că oferă o suită completă de produse ipotecare, inclusiv opţiuni cu dobânzi fixe pentru primii cinci ani sau cu dobânzi variabile în lei sau euro, care răspund diverselor nevoi de locuire, fie că este vorba de achiziţionarea sau construirea unei locuinţe. În plus, banca oferă soluţii dedicate clienţilor care se orientează spre locuinţe eficiente din punct de vedere energetic, prin intermediul creditului "Alpha Green".
Alpha Bank Romania este membră a Alpha Bank Group, unul dintre cele mai mari grupuri bancare şi financiare din Grecia. Activităţile internaţionale ale Grupului se extind pe lângă România, şi în Regatul Unit, Luxemburg şi Cipru.
Alpha Bank Romania este o instituţie financiară aflată printre primele 10 bănci din ţară, cu operaţiuni de bancă universală. Bancă sistemică, cu o prezenţă naţională de 30 de ani, Alpha Bank Romania oferă o gamă largă de servicii şi produse moderne atât pentru persoane fizice, cât şi pentru IMM-uri şi segmentul corporativ.